SKANDALERNE I SKAT

Det har kostet samfundet dyrt, at skattevæsenet er forlist.

500 færre medarbejdere. Skatteforvaltningen, der tidligere lå i både stat og kommuner, blev i 2005 samlet i staten efter aftale mellem VK-regeringen og DF. Nye it-systemer skulle afløse medarbejdere. Siden er antallet af ansatte skåret ned fra 11.500 medarbejdere til 6.100. Det er vedtaget hvert år med finansloven.

Stigende restancer. Det nye it-system, EFI, der skulle opkræve al gæld, som borgere og virksomheder har til det offentlige, viste sig at være ubrugeligt. Først blev det forsinket i seks år, og da det blev taget i brug i 2013 under skatteminister Holger K. Nielsen (SF), fungerede det ikke. EFI blev opgivet, da Kammeradvokaten konkluderede, at det ulovligt opkrævede gæld, der var forældet. Restancerne er steget fra omkring 40 til 100 mia. kr., hvoraf man kun regner med at kunne inddrive 20 mia. kr.

Ulovlig boligskat. Skat har siden 2013 opkrævet mindst 13,5 mia. kr. kroner i ejendomsværdiskat og grundskyld, som ikke skulle være opkrævet. Opkrævningen er sket på baggrund af 2011-vurderingen, der er den mest fejlagtige nogensinde, og på trods af advarsler fra Rigsrevisionen, intern revision og Skats medarbejdere.

Store fejludbetalinger af udbytteskat. Skat har uden nogen kontrol udbetalt 12,3 mia. kr. - og muligvis meget mere - i refusion af udbytteskat til svindlere. Udbetalingerne er sket fra 2012. Sagen undersøges nu i en advokatundersøgelse, der blev nedsat sidste år.

Vis mere